**RELACION**

PËR BAZËN E TË DHËNAVE TË STREHIMIT SOCIAL NË NIVEL KOMBËTAR DHE VENDOR

1. **QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN**

Projektvendimi “Për bazën e të dhënave të strehimit social në nivel kombëtar dhe vendor” propozohet në zbatim të nenit 72, germa ‘d’, dhe 73, pika 2, germa e’, të ligjit nr. 22/2018 “Për strehimin social”, i ndryshuar i cili propozohet nga ministri i Ekonomisë Kultures dhe Inovacionit, dhe miratohet në KM-më, me qëllim që të përcaktojë një bazë gjithëpërfshirëse të të dhënave lidhur me kërkesat për strehim social të depozituara pranë autoriteteve vendore sipas ligjit 22/2018 “Për strehimin social”, i ndryshuar dhe trajtimin e tyre.

1. **VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE**

Projektvendimi “Për bazën e të dhënave të strehimit social në nivel kombëtar dhe vendor” është në përputhje të plotë me ligjin nr. 22/2018, “Për strehimin social", i ndryshuar. Projektudhëzimi plotëson kuadrin ligjor të kërkuar nga Strategjia e Strehimit Social 2016-2025 miratuar me Vendimin nr. 405, datë 01.06.2016, të Këshillit të Ministrave.

Ky projektakt është i parashikuar në PPAP 2024.

1. **ARGUMENTIMI I PROJEKTU LIDHUR ME PËRPARËSITË, PROBLEMATIKAT, EFEKTET E PRITSHME**

Projektvendimi “Për bazën e të dhënave të strehimit social në nivel kombëtar dhe vendor” propozohet në zbatim të nenit 72, germa ‘d’, dhe 73, pika 2, germa e’, të ligjit nr. 22/2018 “Për strehimin social” i cili shërben për të mbajtur, ruajtur dhe përdorur lehtësisht të dhënat si dhe për të identifikuar nevojat që janë realizuar deri më tani si dhe ato që duhet të realizohen. Gjithashtu, kjo bazë e të dhënave përfshin institucionet bazë që janë zbatuese të ligjit për strehimin social, duke pasqyruar kështu një situatë reale të hapave që janë ndërmarre me zbatimin e ligjit organik.

1. **VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR**

Projektvendimi është hartuar në mbështetje të nenit 118 të Kushtetutës, dhe ligjit nr. 22/2018 "Për strehimin social".

1. *Përputhshmëria e aktit të propozuar me nenin 100, pikën 1 dhe pikën 2 të nenit 118 të Kushtetutës*: Akti propozohet nga organi kushtetues si Ministri i Ekonomisë, Kulturës dhe Inovacionit, dhe miratohet nga Këshilli i Ministrave, i cili ka tagrin të miratojë këtë akt. Bazuar në nenin 72, germa ‘d’, dhe 73, pika 2, germa ë’ të ligjit 22/2018, i ndryshuar jemi në kushtet e plotësimit të kërkesave kushtetuese të parashikuara në nenin 118 të Kushtetutës për nxjerrjen e akteve nënligjore për arsye se: *(i)* ligji material përcakton organin publik i cili ka tagrin të urdhërojë nxjerrjen dhe miratimin e këtij akti nënligjor *(ii)* ligji, i cili shërben si bazë ligjore e aktit të propozuar, autorizon në mënyrë të shprehur nxjerrjen e aktit nënligjor *(iii)* ligji parashikon çështjet që duhen rregulluar si dhe parimet në bazë të të cilave nxirret akti.
2. *Përputhshmëria e aktit të propozuar me qëllimin e dispozitës përkatëse të ligjit, në funksion të propozimit*: Ligji për strehimin social ka të përcaktuara qartë edhe modalitetet që duhet të plotësojë akti sa i takon qëllimit të miratimit. Konkretisht, 72, germa ‘d’, dhe 73, pika 2, germa e’ e ligjit nr. 22/2018 parashikon se: *“*Krijon bazën e të dhënave në nivel kombëtar/dhe vendor, që përcaktohet me udhëzim të ministrit  
   përgjegjës për strehimin.
3. *Përputhshmëria e aktit me legjislacionin ndërkombëtar:* Akti nuk lidhet drejtpërdrejt me ndonjë akt ndërkombëtar.
4. **VLERËSIMI I SHKALLËS SË PËRAFRIMIT ME *ACQUIS COMMUNAUTAIRE* (PËR PROJEKTAKET NORMATIVE)**

Ky projektvendim nuk ka si objektiv të përafrohet me ndonjë akt ligjor të Bashkimit Evropian.

1. **PËRMBLEDHJE SHPJEGUESE E PËRMBAJTJES SË PROJEKTAKTIT**

Projektvendimi miratohet nga Ministri i Ekonomisë, Kulturws dhe Inovacionit në kuadër të zbatimit të politikës së qeverisë shqiptare në fushën e strehimit social, me qëllim që të përcaktojë një bazë gjithëpërfshirëse të të dhënave lidhur me kërkesat për strehim social të depozituara pranë autoriteteve vendore sipas ligjit 22/2018 “Për strehimin social”, i ndryshuar trajtimin e tyre, si dhe të fondit të strehimit social dhe përdorimit të tij.

Projektvendimi është i strukturuar në 14 pika, **si vijon:**

Pika 1 përcakton ngritjën e bazës së të dhënave në nivel kombëtar dhe vendor të strehimit social e cila administrohet përkatësisht nga njësia përgjegjëse për strehimin në ministrinë përgjegjëse për strehimin dhe njësia përgjegjëse për strehimin në nivelin e vetëqeverisjes vendore. Përmbajtja e bazës së të dhënave publikohet në faqen e internetit të ministrisë përgjegjëse për strehimin dhe njësive të vetëqeverisjes vendore.

Pika 2 dhe 3 përcakton se si janë të ndarë të dhënat, konkretisht në parësore dhe dytësore si dhe kush janë strukturat kompetente për administrimin/përditësimin e të dhënavë në këtë bazë të dhënave.

Pikat 4 përcakton se baza e të dhënave të strehimit social në nivel kombëtar e vendor përbën një bazë gjithëpërfshirëse të të dhënave lidhur me kërkesat për strehim social të depozituara pranë autoriteteve vendore sipas ligjit 22/2018 “Për strehimin social”, i ndryshuar dhe trajtimin e tyre, si dhe të fondit të strehimit social dhe përdorimit të tij

Pika 5 përcakton se të dhënat e bazës së të dhënave në nivel kombëtar dhe vendor të strehimit social përditësohen çdo 3 (tre) muaj nga personat përgjegjës për këmbimin e informacioneve dhe mbajtjen e kontakteve me qëllim ndërveprimin në kuadër të zbatimit të programeve të strehimit social.

Pika 6 dhe 7 parashikon se baza e të dhënave të strehimit social në nivel kombëtar përmban të dhëna për: Autoritetet publike të ngarkuara për qëllimet e strehimit social; si dhe pikat e kontaktit dhe adresat respektive të strukturave përgjegjëse për strehimin social;

Të dhënat që përmban sistemi ndahen në të dhëna parësore dhe të dhëna dytësore, konkretisht: Të dhëna parësore konsiderohen ato të dhëna, të cilat grumbullohen nga ministria përgjegjëse për strehimin dhe njësitë e vetëqeverisjes vendore, dhe përfshijnë:nevojat për strehim, me programe sociale strehimi;inventarin e banesave sociale me qira, pronë publike; kushtet fizike dhe teknike të banesave sociale me qira; numrin e familjeve të strehuara me programet sociale të strehimit;sipërfaqen e nevojshme të truallit që duhet pajisur me plan zhvillimi dhe infrastrukturë për ndërtim banesash; sipërfaqet e trojeve, të pajisura me infrastrukturë për ndërtim banesash; numrin e banesave të ndërtuara me kosto të ulët;inevantarin e godinave të dala jashtfunksioni, pronë publike, të cilat parashikohen te shtohen ne fondin public të banesave sociale; nivelin e qerasë mesatare të miratuar me vendim të këshillit të njësive të vetëqeverisjes vendore;sipërfaqen dhe numrin e banesave sociale të përfituara nga zbatimi i nenit 19 i ligjit për strehimin social; numrin e banesave në rrezik shëmbjeje duke përcaktuar adresën e saktë;strategjitë kombëtare 10-vjeçare të strehimit; programet 5-vjeçare të njësive të vetëqeverisjes vendore për strehimin; fondet e buxhetit të shtetit për mbështetjen e realizimit të programeve vjetore të strehimit, bazuar edhe në kërkesat e njësive të vetëqeverisjes vendore; informacionet për administrimin e kërkesave për strehim nga njësitë e vetëqeverisjes vendore; koston mesatare vjetore të ndërtimit të banesave, në kuadër të programeve të këtij ligji, e cila miratohet çdo vit me udhëzim të Këshillit të Ministrave; shpërndarjen e fondeve që financohen nga buxheti i shtetit dhe nga burime të tjera financimi; realizimin e investimeve në programet sociale të strehimit me financime ose bashkëfinancime nga buxheti i shtetit; programet e strehimit që zbaton Enti Kombëtar i Banesave. Gjithashtu përcakton se të dhëna dytësore konsiderohen të dhënat që merren nga: Sistemi i të dhënave REVALB; Sistemi i të dhënave ROMALB.

Pika 8 parashikon se dhënës i informacionit për këtë bazë të dhënash janë autoritetet publike, përkatësisht ministria përgjegjëse për çështjet sociale, ministria përgjegjëse për strehimin në nivel qendror, njësitë e vetëqeverisjes vendore nëpërmjet personave përgjegjës të tyre, si dhe Enti Kombëtar i Banesave.

Pika 9 parashikon se niveli i aksesimit në sistemin dhe bazën e të dhënave elektronike të strehimit social në nivel kombëtar është i ndarë konkretisht: qytetarët kanë nivel aksesi si lexues dhe dërgues të pyetjeve apo komenteve ; strukturat përgjegjëse të njësive të vetëqeverisjes vendore kanë akses si administrator dhe përdorues në sistemin e bazës së të dhënave të strehimit social në nivel vendor. Niveli i aksesimit, funksionet dhe të drejtat për secilën kategori konsultuesish dhe përdoruesish të sistemit, janë:Regjistrues/ Përdorues /Administratorët duke I përcaktuar qartazi funksionet e gjithësecilit.

Pika 10, përcakton se sistemi bën të mundur prodhimin e raporteve të viteve të ndryshme si dhe jep informacion të përditësuar mbi të gjitha rapotet e grumbulluara sipas pikës 8 të këtij udhëzimi dhe sipas nevojave të ministrisë përgjegjëse për strehimin.

Pika 11 dhe 12 parashikon se cdo nëpunës që ka akses në bazën e të dhënave në nivel kombëtar dhe vendor respekton legjislacionin në fuqi për të dhënat personale. Gjithashtu, baza e të dhënave të strehimit social në nivel kombëtar ndërvepron me bazën e të dhënave të strehimit social në nivel vendor, si dhe bazën e të dhënave të autoriteteve publike, sipas ligjit nr. 10325, datë 23.9.2010, “Për bazat e të dhënave shtetërore”.

Pika 13 parashikon se të gjitha ndryshimet në arkitekturën *software* dhe *hardware* të bazës së të dhënave të strehimit social në nivel kombëtar, të cilat mund të ndodhin në varësi të nevojave të institucionit dhe praktikave evropiane e ndërkombëtare, bëhen në përputhje me legjislacionin në fuqi. Pika 14 organet zbatuese.

1. **INSTITUCIONET DHE ORGANET QË NGARKOHEN PËR ZBATIMIN E AKTIT**

Ngarkohen ministria përgjegjëse për strehimin, mbrojtjen sociale, punësimin, arsimimin dhe kujdesin shëndetësor, si dhe të gjitha njësitë e vetëqeverisjes vendore për zbatimin e këtij vendimi.

1. **PERSONAT DHE INSTITUCIONET QË KANË KONTRIBUAR NË HARTIMIN E PROJEKTAKTIT**

Ky projektvendim u hartua nga Ministria Ekonomisë, Kulturws dhe Inovacionit (MEKI) si ministria përgjegjëse për strehimin

1. **RAPORTI I VLERËSIMIT TË ARDHURAVE DHE SHPENZIMEVE BUXHETORE**

Ky projektudhëzim nuk mbart kosto shtesë.

MINISTRI

**Blendi GONXHJA**